નોટબંધીની જેમ આર્થિક મોરચે વિવિધ અસરો પડી હતી તેવી જ સામાજિક ક્ષેત્રે પણ પડેલી. એમાં કેટલીક અસરો તો એવી છે જે આજ પર્યતઃ યથાવત છે. જાણીતા સમાજશાસ્ત્રી પ્રો. ઘનશ્યામ શાહ નોટબંધીની આવી જ કેટલીક સામાજિક અસરોની ચર્ચા કરતા કહે છે, “નોટબંધીની સામાજિક અસર એ થઈ કે, અસંગઠિત ક્ષેત્રમાં સૌથી વધુ લોકોએ રોજગારી ગુમાવવી પડી. માલિકોએ દરરોજ રોકડા રુપિયા ઉપાડવા શક્ય ન બનતા મજૂરોને અચોક્કસ મુદ્દત સુધી છૂટા કરી દીધા હતા. ખાસ કરીને રિયલ એસ્ટેટ ક્ષેત્રે આવું વધારે બન્યું હતું. દેશનો ભણેલો વર્ગ જે ઈન્ટરનેટ કે ઓનલાઈન પેમેન્ટ કરી શકતો હતો તેમની સુવિધાઓ સચવાઈ પણ છેવાડાના માણસની સ્થિતિ કફોડી બની. તેમની પાસે જાણકારી પણ નહોતી અને સુવિધા પણ નહોતી. ઓનલાઈન ટ્રાન્ઝેક્શન ન કરી શકવાના કારણે તેમનામાં લઘુતાગ્રંથિ આવી. હજુ તો માંડ તેઓ એટીએમ વાપરતા થયા હતા. એમાં પણ કૅશ ન હોવાના કારણે બેંકિંગ સિસ્ટમ પ્રત્યે તેમનામાં ભારે અવિશ્વાસ પેદા થયો. જેના કારણે તેઓ ફરી પાછા રોકડ જમા કરતા થયા.